ኢትዮጵያ ከኤሌትሪክ ሽያጭ ከ56 ሚሊዮን ዶላር በላይ ገቢ አገኘች
 አዲስ አበባ፡- የሰኔ ወርን ሳይጨምር በ2012 በጀት ዓመት የኢትዮጵያ ኤሌክትሪክ ኃይል 974 ነጥብ አንድ ጊጋ ዋት የኤሌክትሪክ ኃይል ለሱዳንና ጂቡቲ ሽጦ 56 ነጥብ ሁለት ሚሊዮን ዶላር ገቢ ማግኘቱን አስታወቀ። የኢትዮጵያ ኤሌክትሪክ ኃይል የኮርፖሬት ኮምኒኬሽን ዳይሬክተር አቶ ሞገስ መኮንን በተለይ ለአዲስ ዘመን ጋዜጣ እንደገለጹት፤ በተጠናቀቀው የ2012 በጀት ዓመት 992 ነጥብ ሦስት ጊጋ ዋት ሰዓት የኤሌክትሪክ ኃይል ወደ ውጪ ለመሸጥ ታቅዶ 974 ነጥብ አንድ መሸጥ ተችሏል። ከሽያጩም 57 ሚሊዮን ዶላር ገቢ ለማግኘት ታቅዶ 56 ነጥብ ሁለት ሚሊዮን ዶላት ገቢ ተገኝቷል። ይህም የዕቅዱን 98 ነጥብ አንድ በመቶ አከናውኗል። አፈፃፀሙ የሰኔ ወር ክንውንን ሳይጨምር መሆኑን የገለጹት አቶ ሞገስ የሰኔ ወር ሽያጭ 18 ነጥብ ሁለት ጊጋ ዋት ሰዓት የሚጨምር በመሆኑ አፈጻጸሙን ከፍ እንደሚያደርገው ጠቁመዋል። እንደ አቶ ሞገስ ገለጻ፤ የኤሌክትሪክ ኃይል ሽያጩ ከ2009 እና 2010 የበጀት ዓመታት ጋር ሲነፃፀር ቅናሽ ያሳየ ሲሆን ከ2011 በጀት ዓመት ጋር ሲነፃፀር ግን ጭማሪ አሳይቷል። ‹‹የአገር ውስጥ ፍጆታን ሳናሟላ ወደ ውጭ አንሸጥም›› ያሉት አቶ ሞገሰ፤ ኢትዮጵያ ውስጥ ከፍተኛ ተጠቃሚ የሚኖርበት ሰዓት ተለይቶ እንደሚከናወን ተናግረዋል። ከምሽት 12 ሰዓት እስከ ምሽት አራት ሰዓት፣ ጠዋት ከ12 ሰዓት እስከ ሁለት ሰዓት፣ ቀን ከስድስት ሰዓት እስከ ስምንት ሰዓት ብዙ ተጠቃሚ ያለበት ሲሆን፤ ከዚህ ውጪ ያሉት ሰዓታት አነስተኛ ተጠቃሚ ወይም ሙሉ በሙሉ ተጠቃሚ የሌለባቸው በመሆኑ በእነዚህ ወቅቶች ሽያጩ እንደሚከናወን አስረድተዋል። በሌላ በኩል የተሻለ ኃይል በሚገኝባቸው ህዳር፣ ታኅሣሥ፣ የካቲት፣ መጋቢት፣ ሚያዝያ እና ግንቦት ኢትዮጵያ የተሻለ የኤሌትሪክ ሽያጭ እንደምታከናውንም አመላክተዋል። በ2013 ዓ.ም የተሻለ አፈጻፀም ለማስመዝገብ ተቅዷል ያሉት አቶ ሞገስ፤ ባለፈው በጀት ዓመት ወደ ሥራ የገቡ አዳዲስ የኃይል ማመንጫዎች እንዳሉና ከእነዚህ ውስጥም 254 ሜጋ ዋት ኃይል ማመንጨት የሚችለው የገናሌ ዳዋ ሦስት የኃይል ማመንጫ ሥራ መጀመሩ የአገር ውስጥ ፍላጎትን አሟልቶ ወደ ውጪ ለመሸጥ እንደሚያስችልም አመልክተዋል። የኮይሻ የንፋስ ኃይል ማመንጫም በቅርቡ ሥራ እንደሚጀምርም ጠቁመዋል።እስከአሁን ኤክስፖርት የሚደረግባቸው አገራት ሱዳንና ጂቡቲ መሆናቸውን ያስረዱት የኮሚኒኬሽን ኃላፊው ለኬንያም ኤሌትሪክ ለመሸጥ ሥራዎች መጀመራቸውንም ተናግረዋል።አዲስ
ዘመን ሐምሌ11 2012 በዋለልኝ አየለ